Уэшхыр зэран хъуфакъым
Къэбэрдей-Балъкъэр Республикэр къызэрыунэхурэ илъэс 98-рэ, Налшык къалэ здэщыс щIыпIэм деж адыгэ къуажэхэр зэрыщытIысрэ илъэс 295-рэ зэрырикъум теухуауэ ди щIыналъэм и къалащхьэм къыщызэрагъэпэща гуфIэгъуэ Iуэхугъуэхэр нэгузыужьт икIи удэзыхьэхт.
ПЩЭДДЖЫЖЬЫМ, махуэм и зыужьыгъуэм, цIыхухэм щызэхуэсу щIадзащ ХьэтIохъущокъуэм и цIэр зезыхьэ зыгъэпсэхупIэ хадэм и ихьэпIэм деж щыIэ ЩIыхьым и МафIэ Мыужьыхым и Iэгъуэблагъэмрэ Совет Союзым и ЛIыхъужьхэм я фэеплъ пхъэбгъум къегъэщIылIа щIыпIэмрэ.
Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек, КъБР-м къегъэщIылIа федеральнэ инспектор нэхъыщхьэ Ткачёв Евгений, Правительствэм и УнафэщI Мусуков Алий, Парламентым и депутатхэр, ми нистерствэхэмрэ ве- домствэхэмрэ я унафэщIхэр, щIалэгъуалэ, жылагъуэ зэгухьэныгъэхэм я лIыкIуэхэр, лэжьыгъэм и ветеранхэр, нэгъуэщIхэри зыхэта гупым къабгъэдэкIыу удз гъэгъахэр щагъэтIылъащ Хэку зауэшхуэм хэкIуэдахэм я фэеплъым деж.
Махуэшхуэм хыхьэу, КъБР-м и унафэщIхэм, гуфIэгъуэм къахуеблэгъа хьэщIэхэри я гъусэу, Абхъазым и утыкум къыщызэрагъэпэща, республикэм и къалэхэмрэ районхэмрэ я цIэкIэ ягъэува пщIантIэхэм зыщаплъыхьащ. Абыхэм къыщрагъэувэкIат зыпэрыт IэнатIэм къыщыхэжаныкIа лэжьакIуэфIхэм я цIэхэмрэ сурэтхэмрэ зытет блын гъэщIэрэщIахэр, сабийхэм ягъэхьэзыра хьэпшып гъэщIэгъуэнхэр, сурэтыщIхэм я IэдакъэщIэкIхэр, ерыскъыхэкIхэр зытелъ дапхъэхэр.
Къыхэдгъэщынщи, я теплъэкIэ хуабжьу удэзыхьэхт Бахъсэн щIыналъэм и пщIантIэм дэт телъхьэпIэхэм щрагъэувэкIахэри. Абыхэм, дымыгъэщIэгъуэн тлъэмыкIын хуэдизу, дыдихьэхыу къателыдыкIырт районым хыхьэ къуажэхэм дэс мэкъумэшыщIэхэм я хадэхэкIхэмрэ иужьрей илъэсхэм жыг хадэ гъэкIыным зезыта икIи а унэтIыныгъэм хуабжьу щехъулIэ хьэрычэтыщIэхэм дызэрыт илъэсым кърахьэлIэжа пхъэщхьэмыщхьэ телъыджэхэмрэ.
ПлIанэпэхэм ящыщ зыр хухахат сурэтыщI цIэрыIуэ Къып Мухьэмэд и цIэр зезыхьэ, Къулъкъужын Ищхъэрэ къуажэм гъуазджэм щыхуагъасэу дэт сабий еджапIэм и гъэсэнхэм я IэдакъэщIэкIхэм. Абыхэм я нэхъыбэр сурэт щIыкIэ зэмылIэужьыгъуэхэмкIэ ягъэпса, адыгэхэм ижькIэрэ яIа псэукIэр, лъэпкъ дыщэидэр зыхуэдэр къызыхэщыж гъуаплъэ пхъэбгъухэр арат.
Апхуэдэуи, Бахъсэн районым и пщIантIэм увыпIэшхуэ щаубыдат музей- хэм щIэлъ хьэпшыпхэмрэ лъэпкъ шхыныгъуэхэмрэ зытрагуэша дапхъэхэми. Абыхэм къахэжаныкIыу икIи гу нэхъ зылъытапхъэу къыщIэкIащ Зеикъуэ къуажэм щыщ, 2018 гъэм «Мэшыкъуэ» форумым грант къыщызыхьа, Къэбэрдей-Балъкъэр къэрал университетым декоративно-прикладной гъуазджэмкIэ и факультетыр къэзыуха пщащэ ныбжьыщIэ Къущхьэ Iэсият и IэдакъэщIэкI телъыджэхэу лъэпкъ цIыхухъу фащэхэм хухаха плIанэпэри.
ЛIыщхьэхэм къаIущIахэм гуфIэгъуэ махуэм теухуауэ псалъэ дахэ жраIащ, къазэрыпежьа шыгъупIастэм щыщ зыIуагъэхуащ. Къыхэгъэщыпхъэщ, гуфIэгъуэ махуэр уэтIпсытIу ирихьэлIами, къалэдэсхэри къуажэхэм къикIахэри, къызыхэхуар яфIэщIэщыгъуэрэ зэщыгуфIыкIыжу зэрыщызэхэтари, зэрыцIыхухэм ящыщу зэIущIэхэм — ини цIыкIуи, къулыкъущIи цIыху къызэрыгуэкIи — фIэхъус гуапэ щызэрахрэ зэдэуэршэрыжу мыбдежым зэрыщызэдекIуэкIари.
ПЩЫХЬЭЩХЬЭР къыщыблагъэм, Къэбэрдей-Балъкъэрым и уэрэджыIакIуэ, къэфакIуэ гупхэм Абхъазым и утыкум концерт гукъинэж щатащ. Абы хэтащ республикэм и артист цIэрыIуэхэр, гъуазджэм и лэжьакIуэхэр. Ахэр махуэшхуэм теухуауэ налшыкдэсхэмрэ абыхэм я хьэщIэхэмрэ ехъуэхъуащ. УмыгъэщIэгъуэн плъэмыкIыну, махуэшхуэ концертым и пэщIэдзэр ягъэдэхащ республикэм гъуазджэмкIэ и сабий гупу 8-м. Псоми фIыуэ ялъэгъуа уэрэдхэр къэфакIуэ гупхэм я зыкъэгъэлъэгъуэныгъэхэмкIэ зэрызэрахъуэкIым, дэтхэнэми ехьэлIауэ кинотеплъэгъуэхэр къызэрыщагъэлъагъуэм утыкум къыщекIуэкIыр нэхъри ягъэдахэрт. ИпэжыпIэкIи, а пщыхьэщхьэр, дыгъафIэу щымытами, зылъэгъуахэм я дежкIэ щIэщыгъуэт икIи гуимыхужт. ЗэхэкIыгъуэм ирихьэлIэу, Налшык и уэгум Iэгъуэблагъэр къэзыгъэнэху хьэрэкIытIэхэр щагъэлъэтащ.
КЪУМАХУЭ Аслъэн.
